辛弃疾
和赵国兴知录赠琴
赵君胸中何瑰奇，白日照耀珊瑚枝。
新诗哦成七字句，孤桐赠我千金资。
人间皓齿蛾眉斧，筝笛纷纷君未许。
自言工作古谁骚，十指黄钟挟大吕。
芙蓉清江薜荔塘，灵均一去乘鸾凰。
君试一弹来故乡，荷衣蕙带芳椒堂。
往时嵇阮二三子，能以遗音还正始。
谁令窈窕从户窥，曾闻长卿心好之。
低头儿女调音节，此器岂因渠辈设。
劝君往和薰风弦，明光佩玉声璆然。
此时高山与流水，应有钟期知妙旨。
只今欲解无弦嘲，听取长松万壑风萧骚。